Fultonas runa
Fultonas runa (angļu: Sinews of Peace) bija Vinstona Čērčila runa, ko viņš 1946. gada 5. martā teica Vestminsteras koledžā Fultonā, Misūri štatā, ASV. Padomju Savienība to uzskatīja par aukstā kara sākuma signālu. Pretēji izplatītajam priekšstatam, runas laikā Čērčils nebija Lielbritānijas premjerministrs, pēc Konservatīvās partijas sakāves 1945. gada 5. jūlija vēlēšanās viņš bija opozīcijas līderis, un Amerikas Savienotajās Valstīs viņš nebija oficiālā vizītē. Runas galvenais vēstījums bija brīdinājums par pieaugošajiem draudiem no Padomju Savienības un nepieciešamību Rietumu demokrātijām apvienoties, lai pretotos komunisma ekspansijai. Čērčils aprakstīja Eiropas sadalīšanu divās daļās — Rietumu (demokrātiskā) un Austrumu (Padomju Savienības kontrolē). Viņš ieviesa terminu “dzelzs priekškars”, lai raksturotu šo sadalījumu.